
1. BEVEZETÉS
Napjainkban több élelmiszer gyártása során felhasználják a savót késztermékek minőségi és beltartalmi értékének növeléséhez. Jelenleg az iparban elsősorban a magasabb laktóztartalmú „édes” savó felhasználása a jellemző, bár számos termék esetében a savanyú savót is alkalmazzák, elsősorban állományjavító hatása miatt (NAGY, 1998). Koncentrált változata pékáruk, cukorkák gyártásánál fordul elő, azonban tejipari termékek esetében is egyre elterjedtebben használják adalékanyagként. Ultraszűrt permeátumának hidrolizált, nanoszűrt koncentrátuma (HNF koncentrátum) tejfagylaltok előállításánál is alkalmazható, mennyiségének a termékben a laktóz kristályosodásra való hajlama, a fogyasztási hőmérsékleten tapasztalt olvadékonyság és az íz szab határt.

2. CÉLKITŰZÉS
Elsődleges célom annak vizsgálata, hogy a savanyú savó koncentrátumának mennyisége milyen hatással van a tejes fagylaltok termofizikai tulajdonságaira és állományára. Mivel a termék kiválasztásánál a fogyasztók számára az élvezeti érték rendkívül fontos, célom egy érzékszervi bírálat elvégzése annak megismerésére, hogy milyen mennyiségű savó koncentrátumot lehet felhasználni érzékszervileg még megfelelő termék előállításához.

3. ANYAG ÉS MÓDSZER
A fagylaltok elkészítésekor használt HNF savanyú savó koncentrátumot a Magyar Tejgazdasági Kísérleti Intézet Kft. biztosított számomra. A fagylaltmintákat savó-, illetve tejtartalmat tekintve 6 féle variációban készítettem el. A sorozat tagjainál a savó-koncentráció kiszámításához a kiindulási, T0 minta tejtartalmát vettem alapul. A többi minta az eredeti tejtartalom 20, 40, 60, 80, és 100%-ának megfelelő savó mennyiséget tartalmazták. A keverékekbe savón és a tejen kívül kristálycukor, emulgeálószer (MEC3 fagylaltpor), és vanília paszta került. A fagylaltkeverékeket az említett alkotók összemérése után konyhai robotgéppel habosítottam, pihentettem, majd egy ANDRETTI CRM GEL5 típusú fagylaltkészítő berendezésben fagyasztottam. A minták végül a -35°C-os sokkoló fagyasztóban kerültek keményítésre.
A termofizikai vizsgálatok elvégzéséhez két műszert használtam. Az egyik a krioszkópos hőmérsékletek megállapításához a hőmérséklet-változást vizsgáltam az idő függvényében. Az ehhez szükséges mérőrendszer, mely egy kriosztátból (hűthető termosztát), termoelemből, Testo 452 adatgyűjtőből és az adatgyűjtő szoftverét futtató számítógépből állt. 
A minták intenzív olvadásának kezdeti hőmérsékletét, az üvegesedési hőmérsékletét és a ki nem fagyasztható víztartalmat (AKTAS et al., 1997) Setaram DSC 131 evo típusú kaloriméter segítségével határoztam meg. Először a minták hűtése történt meg +30°C-ról -50°C-ra 5°C/perc sebességgel, majd 15percig -50°C-on tartás után a felfűtési szakasz következett. Ezután -50°C-ról +30°C-ra 2 °C/perc felfűtési sebességgel melegítette fel a műszer a mintát és ezen a szakaszon történt a hőáramgörbe felvétele a hőmérséklet és az idő függvényében. A kiértékelést Callisto Processing 1.076 verziójú programmal végeztem a felfűtési szakaszon. 
Fagylalt mintáim reológiai tulajdonságait -15°C…0°C közötti hőmérséklet tartományban Physica MCR51 típusú reométerrel, lap-lap mérőrendszerrel segítségével vizsgáltam. A mérés során a hőmérsékletsöprés módszert (Temperature sweep) alkalmaztam állandó kitérés (0,005%), és állandó frekvencia-érték (10 1/s) mellett. A rugalmassági (G’) és veszteségi (G”) modulus értékeket vettem fel a hőmérséklet függvényében (WILDMOSER et al., 2004). Az előbbi a vizsgált anyag elasztikus, míg utóbbi a minta viszkózus tulajdonságára utal. Az értékelés során a fagylalt fogyasztási hőmérsékletén vagyis -10°C-on olvastam le és értékeltem a komplex viszkozitást, amely G’ és G” alapján számolható. (TABILO-MUNIZAGA & BARBOSA-CANOVAS, 2005)
A tejes fagylaltok érzékszervi tulajdonságainak megismerése céljából pontozásos bírálati módszert alkalmaztam. A bírálat során a szempontok a következők voltak: íz, szín, állomány, összbenyomás, kanalazhatóság, olvadékonyság, homogenitás, krémesség. Az utóbbi négy jellemzőről állományprofilt készítettem. Az érzékszervi bírálat és a komplex viszkozitás eredményei között korreláció-analízissel kerestem a kapcsolatot.

4. EREDMÉNYEK ÉS ÉRTÉKELÉSÜK
A krioszkópos hőmérsékletek mérése során kapott adatok és az alábbi 1. táblázat alapján is elmondható, hogy a krioszkópos értékek fokozatosan csökkentek a savó arányának növekedésével. Ennek oka, hogy a savóval tejcukrot, fehérjéket és ásványi anyagokat vittünk a rendszerbe. A minta sorozat első tagjának -2,65°C-os krioszkópos hőmérséklete 0,7°C-kal volt magasabb a sorozat utolsó tagjáénál. Az adatsor értékeivel t-próbát is végeztem, hogy lássam, a sorozaton belül jelentősen eltérnek-e egymástól a krioszkópos hőmérsékletek. Számottevő különbség a 40% savót tartalmazó mintától kezdődően volt tapasztalható. 

1. táblázat: A tejes fagylaltok krioszkópos hőmérséklete, fagyáspontja és üvegesedési hőmérséklet értékei
	
	Krioszkópos hőmérséklet (0C)
	Intenzív olvadás kezdeti hőmérséklete (0C)
	Üvegesedési hőmérséklet (0C)

	Minta
	átlag
	szórás
	p-érték
	átlag
	szórás
	p-érték
	átlag
	szórás
	p-érték

	T0.
	-2,645
	0,078
	-
	-5,55
	0,57
	-
	-33,82
	1,62
	-

	T20.
	-2,695*
	0,134
	0,34671
	-6,33*
	0,36
	0,0687
	-35,21*
	0,75
	0,1343

	T40.
	-2,995**
	0,134
	0,0429
	-6,51*
	0,91
	0,1091
	-35,63*
	0,35
	0,0990

	T60.
	-3,150**
	0,071
	0,0105
	-6,72**
	0,21
	0,0223
	-35,67*
	0,46
	0,0981

	T80.
	-3,095**
	0,007
	0,0388
	-7,01**
	0,27
	0,0139
	-35,78*
	0,68
	0,0745

	T100.
	-3,345**
	0,078
	0,0060
	-7,96**
	0,97
	0,0169
	-36,53*
	0,45
	0,0538



[bookmark: OLE_LINK1]A DSC-vel való méréseim során a fagylalt minták üvegesedési hőmérsékletét, intenzív olvadási hőmérsékletét és a ki nem fagyó víz-tartalmat is vizsgáltam. Az intenzív olvadás értékek esetben 2,5°C -os hőmérsékletcsökkenést tapasztaltam a sorozaton belül, ami azt jelenti, hogy a savó hatására negatív irányba tolódott el a szilárd-folyékony állapot közti átmenet. A 60% savót tartalmazó fagylalt esetében már szignifikáns eltérést tapasztaltam a kiindulási mintához képest. Az üvegesedési hőmérséklet értékek a savó arányának növekedésével szintén negatív irányba történő eltolódást mutattak. A savó és a tej, illetve tejszín együttes alkalmazásának hatására a T0 és T100 minták közt 1,5°C hőmérsékletkülönbség mutatkozott, amely alatt az anyag állománya rideg és üvegszerűen viselkedik. Ebben az esetben a t-próba elvégzésével már nem állapítottam meg szignifikáns eltérést a kiindulási mintához képest.
A DSC mérések segítségével azt is megvizsgáltam, hogy -10 °C-on (fogyasztási hőmérséklet), és -18°C-on (tárolási hőmérsékleten) mekkora különbség van a kifagyó víz mennyiségében. A 2. táblázatban a kifagyasztható vízmennyiség azon hányadát szerepeltettem, amely az adott hőmérsékleten már víz fázisban van (vagyis felolvadt). Megfigyelhető, hogy a szignifikáns eltérés csak a -10°C-on T100-as minta esetén volt. Megállapítható tehát, hogy a fenti értékek alapján a hozzáadott savó koncentrátum nem növeli szignifikánsan a minták olvadékonyságát.

2. táblázat Kifagyasztható víztartalom víz fázisban lévő hányada -18 és -10°C-on
	Minta
	(-18)°C-on
	(-10)°C-on

	
	átlag
	szórás
	p-érték
	átlag
	szórás
	p-érték

	T0
	8,952
	0,474
	-
	31,389
	1,881
	-

	T20
	10,331*
	2,262
	0,2050
	34,701*
	5,983
	0,2284

	T40
	8,999*
	0,871
	0,4778
	30,118*
	1,442
	0,2281

	T60
	8,679*
	0,246
	0,2205
	31,029*
	0,867
	0,3914

	T80
	9,919*
	1,122
	0,1314
	33,732*
	2,195
	0,1165

	T100
	11,857*
	0,153
	0,0048
	38,326**
	0,088
	0,0118


* nincs szignifikáns eltérés; ** van szignifikáns eltérés a kiindulási mintához képest

A reológiai mérés során a hőmérsékletsöprés (Temperature sweep) módszert alkalmaztam annak vizsgálatára, hogy a fagylaltminták szerkezeti tulajdonságai hogyan függnek a hőmérséklettől. Ennek eredményeit a 4. ábra szemlélteti.

	

	4. ábra: Hőmérsékletfüggés reogramjai tejes fagylaltnál



A vizsgált G’, illetve G” paraméterek segítségével megállapítható volt, hogy az egyes minták esetén hol következik be szerkezetbeli változás és hol van a mintára jellemző G’ és G” paraméterek metszéspontja. Azt tapasztaltam, hogy a metszésponthoz köthető hőmérséklet értékek a T0 mintától kezdve a T100 mintáig fokozatosan csökkentek, amely a savó és a tej által hozott szerves makromolekulák, ásványi anyagok együttes hatásának tudható be. A komplex viszkozitás értékeket megvizsgálva azt tapasztaltam, hogy a 60%-os savótartalmú (T60) fagylalt mintától kezdődően változtak jelentősen. Tehát a savó arányának növekedésével a komplex viszkozitás értékek a T60 minta után fokozatosan csökkentek, a fagylalt egyre inkább viszkoelasztikus folyadékként viselkedett (-10) °C-on.
A fagylalt mintákat érzékszervi bírálat keretén belül is megvizsgáltam. Íz hatás szempontjából a 20% savótartalmú minta bizonyult a legjobbnak. Ennek oka, hogy még nem érződött a savó jellegzetes íze a fagylaltban. A szín egyértelműen a magasabb savótartalmú minták esetén volt kedvező, mivel a savó sárga színe javított ezen a tulajdonságon. A pontszámokat tekintve a fagylalt állománya megfelelő volt, hiszen benne a testességet a tej és a tejszín fehérje, illetve zsírtartalma biztosította. Az érzékszervi jellemzőkről profilanalízist készítettem és arra a következtetésre jutottam, hogy a 20% savókoncentrátumot tartalmazó mintánál javultak az állományjellemzők, a krémesség is érzékelhető volt. 
Korreláció-analízist végeztem a fagylaltok érzékszervi tulajdonságai és a komplex viszkozitás értékek között, és megállapítottam, hogy összefüggés (R>0,5) a kanalazhatóság, krémesség és összbenyomás tekintetében volt.

5. ÖSSZEFOGLALÁS
Méréseim során a krioszkópos hőmérséklet, az üvegesedési hőmérséklet, valamint az intenzív olvadás kezdeti hőmérsékletének csökkenéséből arra következtetésre jutottam, hogy a savó arányának növelésével negatív irányba tolódik el a szilárd-folyékony állapot közti átmenet. A fagylalt (-18 és -10°C) kifagyó víztartalmának mennyisége azonban nem nő számottevően, tehát a savó-koncentrátum nem növeli az olvadékonyságot. Az adatokat t-próba segítségével is megvizsgáltam, melynek eredménye az előbbi állításokat támasztotta alá. A reológiai mérések értékelése során megállapítottam, hogy a G’-G” paraméterek metszéspontjához köthető hőmérséklet értékek fokozatosan csökkentek, vagyis a tejes fagylalt a savó és magas zsírtartalmú tejszín hatására lágyabb, krémesebb állományú termékké vált. Az érzékszervi vizsgálat eredményeivel összevetve leginkább a 20% savókoncentrátumot tartalmazó tejes fagylaltok esetén kedvező az állomány változása.

